ทุนญี่ปุ่นยังอยู่ไม่ได้ขนกลับค่าเงินบาทนิ่งค่าเงินบาทนิ่ง
ค่าเงินบาทนิ่ง เงินญี่ปุ่นยังไม่ออก
18 ส.ค. 2554

ค่าเงินบาทนิ่ง เงินญี่ปุ่นยังไม่ออก 
นางผ่องเพ็ญ เรืองวีรยุทธ ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า ขณะนี้การเคลื่อนไหวในตลาดเงินยังไม่พบภาวะผิดปกติ โดยค่าเงินบาทช่วงนี้ยังนิ่งๆ ในระดับ 30.30-30.34 บาทต่อเหรียญสหรัฐ ไม่ได้ปรับแข็งค่าเร็วเกินไปตามที่คาดการณ์ไว้ว่าจะแข็งค่าขึ้นตามค่าเงินเยนญี่ปุ่น แต่ ธปท.จะยังจับตาดูการเคลื่อนย้ายไหลเข้าและออกของเงินทุนอย่างใกล้ชิดต่อไป
“เงินทุนที่เคยคิดว่าจะไหลกลับไปช่วยฟื้นฟูเศรษฐกิจที่ญี่ปุ่นก็ยังไม่เห็นออก เข้าใจว่าเงินบริษัทประกันภัยในญี่ปุ่นเองมีมากพอ ไม่ต้องดึงเงินกลับก็ได้ ขณะที่การส่งออกสินค้าของญี่ปุ่นก็มีน้อยลง นำเข้าก็ยังไม่มาก ทำให้ในระยะสั้นนี้เงินเยนก็นิ่ง” นางผ่องเพ็ญ กล่าว
นางผ่องเพ็ญ กล่าวว่า ดัชนีผลผลิตภาคอุตสาหกรรมในเดือน ก.พ. ที่ลดลงไปอยู่ที่ 3.4% น่าจะเป็นผลจากการชะลอการผลิตเพื่อการส่งออกในระยะสั้นๆ 
สำนักงานเศรษฐกิจการคลัง วิเคราะห์ว่า อุตสาหกรรมที่ปรับลดลงเป็นผลจากอุตสาหกรรมปิโตรเลียมเป็นสำคัญ เพราะเป็นเดือนที่โรงกลั่นปิดซ่อมแซมเครื่องจักรประจำปี ทั้งเอสโซ่ ปตท. และบางจากประกอบกับความไม่สงบทางการเมืองในตะวันออกกลางที่ส่งผลให้ราคาน้ำมันซึ่งเป็นต้นทุนการผลิตที่สำคัญสูงขึ้น ทำให้การผลิตและการจำหน่ายปิโตรเลียมลดลงร้อยละ 22.3 และ ร้อยละ 11.2 ตามลำดับ อย่างไรก็ดีมีบางอุตสาหกรรม อาทิเช่น อุตสาหกรรมยานยนต์ เครื่องปรับอากาศ เครื่องใช้ไฟฟ้า ตู้เย็น ที่ยังคงขยายตัวได้ดี ซึ่งสอดคล้องกับการบริโภคสินค้าคงทนที่ขยายตัวต่อเนื่อง ประกอบกับเศรษฐกิจโลกที่ฟื้นตัวต่อเนื่อง ทำให้อุปสงค์ภายนอกขยายตัวได้ดี สะท้อนจากมูลค่าส่งออกยานยนต์และเครื่องใช้ไฟฟ้า เดือนก.พ. 54 ที่ขยายตัวร้อยละ 20.1 และ 22.9 ตามลำดับ